روسیې د فیسبوک، ټویټر او ګوګل په ضد عریضه کړې 
په روسیې کې چارواکي وايي چې د نړۍ په مشهورو شبکو فیسبوک، ټویټر او ګوګل په ضد یې عریضې کړې دي. 
د روسیې رسمي خبري اژانس انټرفاکس د سه شنبې په ورځ مارچ نهه (کب۱۹) په مسکو کې د یوې محکمې په استناد دا خبر خپور کړی دی. وايي دغو شبکو د مخالف سیاسي‌ مشر الیکسي ناوالني د پلویانو هغه پوستونه نه دي‌ له منځه وړي چې ماشومان په کې مظاهرې ته رابلل کیږي. وايي په ټویټر، ګوګل او فیسبوک باندې درې-درې دعوې شوي او که ثابتې شي، ‌د هرې دعوې سزا به تر څلور میلیون روسي روبل (۵۴۰۰۰ ډالر) پورې وي. انټرفاکس وايي‌ چې په روسیه کې د ټیک ټاک او ټیلیګرام په ضد هم دعوې ثبت شوي‌ دي. محکمه وايي چې د ټویټر او فیسبوک د ټولنیزو شبکو په ګډون دغو ادارو د ښاغلي ناوالنی‌ د پلویانو هغه خبرې نه دي پاکې کړي چې په کې له ماشومانو غوښتل شوي په «ناقانونه» مظاهرو کې برخه واخلي. د دغو ادارو پر ضد له هغه وروسته دعوې ثبتې شوې چې تېره میاشت په روسیه کې د مخالف سیاسي مشر الیکسي ناوالني د نیول کېدو په ضد لویې مظاهرې وشوې. د ښاغلي ناوالني پلویان وايي چې حکومت د هغه پر ضد د اختلاس بي اساسه قضیه جوړه کړې او هغه یې بندي کړی دی. وايي د هغه د نیول کېدو تر شا سیاسي انګیزه ده، خو چارواکي دا خبرې ردوي. رویټرز خبري اژانس وايي چې د ګوګل د انټرفاکس د خبر په اړه له څه ویلو ډډه وکړه. فیسبوک، ټویټر، ټیک ټاک او ټیلیګرام هم تر دې دمه په دې اړه څه نه دي‌ ویلي. د انټرفاکس د خبر په اساس د فیسبوک، ټویټر او ګوګل په ضد دعوه به د اپریل په میاشت کې اورېدل کیږي. د سیاسي مشر کوالني د نیول کېدو پر ضد د مظاهرو پر مهال پولیسو د هغه سلګونه پلویان ونیول. د ولسمشر پوتین دغه سیاسي مخالف په جرمني له مسموم کېدو وروسته څو میاشتې په روغتون کې بستر و او تور یې لګولی و چې ولسمشر پوتین د دغه کار تر شاه دی. هغه مسکو ته له راستنېدو سره سم ونیول شو. امریکا او اروپايي‌ ټولنې د هغه د سملاسي‌ پرېښود غوښتنه کړې ده.